12. ฐานะการเงินและผลการดำเนินงาน

12.1 งบการเงิน

1. รายงานการสอบบัญชี

ฝ่ายบริหารได้จัดทำงบการเงินรวมและงบการเงินเฉพาะบริษัท ตามมาตรฐานการบัญชีที่รับรองทั่วไป
โดยถือปฏิบัติตามมาตรฐานการบัญชีที่กำหนดโดยพระราชบัญญัติวิชาชีพบัญชี พ.ศ. 2547
มีการใช้นโยบายบัญชีที่เหมาะสมและถือปฏิบัติโดยสม่ำเสมอ
ตลอดจนได้มีการพิจารณาถึงความสมเหตุสมผลและระมัดระวังรอบคอบในการจัดทำงบการเงิน
รวมทั้งการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้ตระหนักถึงภาระหน้าที่และความรับผิดชอบในการกำกับดูแลการจัดทำรายงานทางการเงินให้เป็นไปอย่างมีประสิทธิภาพ
จึงได้ออกระเบียบบริษัทฯว่าด้วยการบัญชี การเงิน และการงบประมาณ พ.ศ. 2550
เพื่อให้ฝ่ายบริหารใช้เป็นแนวทางปฏิบัติ ทั้งยังได้จัดตั้งคณะกรรมการตรวจสอบขึ้น
เพื่อช่วยกำกับดูแลการจัดทำรายงานทางการเงินของบริษัทฯให้ถูกต้องครบถ้วน
สอดคล้องกับกฎหมายและประกาศดังกล่าว
มีการใช้นโยบายบัญชีที่เหมาะสมและถือปฏิบัติโดยสม่ำเสมอ
รวมทั้งสอบทานให้บริษัทฯมีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าบริษัทมีระบบงานและวิธีปฏิบัติดีเพียงพอที่จะช่วยป้องกันและลดความเสี่ยงที่อาจเกิดขึ้น
ช่วยป้องกันทรัพย์สินของบริษัทฯจากการสูญหายหรือนำไปใช้โดยบุคคลที่ไม่มีสิทธิหรือไม่มีอำนาจหน้าที่
และช่วยให้ทราบจุดอ่อนหรือรายการที่ผิดปกติได้ทันเวลาเพื่อป้องกันไม่ให้เกิดการทุจริต

ฝ่ายบริหารได้จัดทำงบการเงินรวมและงบการเงินเฉพาะบริษัท ประจำปีสิ้นสุดวันที่ 31 ธันวาคม
2552 ตามมาตรฐานการบัญชีที่รับรองทั่วไปในประเทศไทยที่ออกภายใต้พระราชบัญญัติวิชาชีพบัญชี
พ.ศ. 2547 มีการใช้นโยบายบัญชีที่เหมาะสมและถือปฏิบัติโดยสม่ำเสมอ
ตลอดจนได้มีการพิจารณาถึงความสมเหตุสมผลและระมัดระวังรอบคอบในการจัดทำงบการเงินและการเปิดเผยข้อมูลสำคัญอย่างเพียงพอ

จากการกำกับดูแลและการปฏิบัติดังกล่าวข้างต้น
คณะกรรมการจึงมีความเห็นว่างบการเงินรวมและงบการเงินเฉพาะบริษัท ประจำปีสิ้นสุดวันที่ 31
ธันวาคม 2552 แสดงฐานะการเงิน ผลการดำเนินงาน
การเปลี่ยนแปลงส่วนของผู้ถือหุ้นและกระแสเงินสดที่ถูกต้องตามที่ควรในสาระสำคัญ
เป็นไปตามมาตรฐานการบัญชีที่รับรองทั่วไปในประเทศไทย
และปฏิบัติถูกต้องตามกฎหมายและประกาศที่เกี่ยวข้อง

2. ตารางสรุปงบการเงิน

[]

[]

[]

[]

[]

[]

[]

[]

3. ตารางแสดงอัตราส่วนทางการเงินที่สำคัญสำหรับงบการเงินเฉพาะบริษัท

[]

  ตารางแสดงอัตราส่วนทางการเงินที่สำคัญสำหรับงบการเงินของบริษัทและบริษัทย่อย

[]

2.  คำอธิบายและการวิเคราะห์ฐานะการเงินและผลการดำเนินงาน

12.2.1 บทรายงานและการวิเคราะห์ของฝ่ายบริหาร

บริษัท ผลิตไฟฟ้า จำกัด (มหาชน) หรือ เอ็กโก ดำเนินธุรกิจในรูปบริษัทโฮลดิ้ง
ที่มีการลงทุนในบริษัทย่อย และส่วนได้เสียในกิจการร่วมค้าต่างๆ ทั้งนี้ในปี 2551
ได้มีการขายหุ้นของบริษัท อมตะ-เอ็กโก เพาเวอร์ จำกัด (เออีพี) บริษัท อมตะ เพาเวอร์
(บางปะกง) จำกัด (เอพีบีพี) และ บริษัท อมตะ เพาเวอร์-เอสโก เซอร์วิส จำกัด (อเมสโก)
ออกไป และมีการซื้อหุ้นของ บริษัท เคซอน เพาเวอร์ (ฟิลิปปินส์) จำกัด (เคซอน) และในปี
2552 มีเหตุการณ์สำคัญเกิดขึ้น ดังนี้

-   การซื้อหุ้นของ เคซอน ซึ่งเป็นโรงไฟฟ้าถ่านหินกำลังผลิตติดตั้ง 502.50 เมกะวัตต์
    เพิ่มในสัดส่วนร้อยละ 2.60 ในเดือนมีนาคม

-   การลงทุนในบริษัท พัฒนาพลังงานธรรมชาติ จำกัด (เอ็นอีดี)
    ซึ่งเป็นบริษัทพัฒนาโครงการพลังงานหมุนเวียน ในสัดส่วนร้อยละ 33.33 ในเดือนกรกฎาคม
    และ เอ็นอีดี อยู่ระหว่างการศึกษาโครงการพลังงานแสงอาทิตย์
    และพลังงานลมในประเทศไทย

-   การรับโอนกิจการทั้งหมดของ บริษัท ผลิตไฟฟ้าระยอง จำกัด (บฟร.) ในเดือนตุลาคม
    ซึ่งทำให้ผลการดำเนินงานในช่วงเดือนมกราคม-กันยายน 2552 จะรวมอยู่ในงบการเงินของ
    บฟร. ซึ่งเป็นบริษัทย่อย และผลการดำเนินงานในช่วงเดือนตุลาคม-ธันวาคม 2552
    จะรวมอยู่ในงบการเงินของเอ็กโก
    โดยที่ผลการดำเนินงานทั้งสองช่วงนี้รวมอยู่ในงบการเงินรวม
    ซึ่งต่อไปนี้จะเรียกหน่วยงานดังกล่าวว่า โรงไฟฟ้าระยอง

-   การซื้อหุ้นของบริษัท พาวเวอร์ เจเนอเรชั่น เซอร์วิสส์ จำกัด (พีจีเอส)
    ซึ่งเป็นบริษัทที่เดินเครื่องและซ่อมบำรุงโรงไฟฟ้าของ บริษัท บีแอลซีพี เพาเวอร์ จำกัด
    (บีแอลซีพี) ในสัดส่วนร้อยละ 50 ในเดือนธันวาคม

การดำเนินธุรกิจของกลุ่มเอ็กโกแบ่งตามประเภทการลงทุนได้เป็น 4 กลุ่ม ได้แก่

1.  ธุรกิจผู้ผลิตไฟฟ้าเอกชนรายใหญ่ (ไอพีพี) ได้แก่ โรงไฟฟ้าระยอง บริษัท ผลิตไฟฟ้าขนอม
    จำกัด (บฟข.) บีแอลซีพี และ บริษัท กัลฟ์ เพาเวอร์ เจเนอเรชั่น จำกัด (จีพีจี)
    ซึ่งเป็นบริษัทย่อยของบริษัท กัลฟ์อิเล็คตริก จำกัด (มหาชน) (จีอีซี)

2.  ธุรกิจผู้ผลิตไฟฟ้ารายเล็ก (เอสพีพี) ได้แก่ บริษัท เอ็กโก โคเจนเนอเรชั่น จำกัด (เอ็กโก
    โคเจน) บริษัท ร้อยเอ็ด กรีน จำกัด (ร้อยเอ็ด กรีน) และ บริษัทย่อย 4 บริษัทของ จีอีซี
    ได้แก่ บริษัท กัลฟ์ โคเจนเนอเรชั่น จำกัด (จีซีซี) บริษัท หนองแค โคเจนเนอเรชั่น จำกัด
    (เอ็นเคซีซี) บริษัท สมุทรปราการ โคเจนเนอเรชั่น จำกัด (เอสซีซี) และ บริษัท กัลฟ์
    ยะลา กรีน จำกัด (จีวายจี)

3.  ธุรกิจผู้ผลิตไฟฟ้าต่างประเทศ ได้แก่ บริษัท โคแนล โฮลดิ้ง คอร์ปอเรชั่น (โคแนล) บริษัท
    น้ำเทิน 2 เพาเวอร์ จำกัด (เอ็นทีพีซี) และ เคซอน

4.  ธุรกิจอื่นๆ ได้แก่ บริษัท เอ็กโก เอ็นจิเนียริ่ง แอนด์ เซอร์วิส จำกัด (เอสโก) บริษัท
    เอ็กคอมธารา จำกัด (เอ็กคอมธารา) และ เอ็นอีดี

โดยรวมแล้วกลุ่มเอ็กโก (หมายถึง เอ็กโก บริษัทย่อย และส่วนได้เสียในกิจการร่วมค้า)[1]
มีโรงไฟฟ้าจำนวน 13 โรง คิดเป็นกำลังผลิตติดตั้งตามสัดส่วนการถือหุ้นรวมจำนวน 3,980.70
เมกะวัตต์ ซึ่งเพิ่มขึ้นจากสิ้นปี 2551 จำนวน 13.10 เมกะวัตต์ เนื่องจากการซื้อหุ้นของ เคซอน
เพิ่มในสัดส่วนร้อยละ 2.60 รวมเป็นถือหุ้นใน เคซอน ร้อยละ 26

ผลการดำเนินงานของกลุ่มเอ็กโก สำหรับปี 2552 สิ้นสุด ณ วันที่ 31 ธันวาคม 2552
มีกำไรสุทธิทั้งสิ้น 7,936 ล้านบาท เพิ่มขึ้น 1,009 ล้านบาท หรือร้อยละ 15 เมื่อเทียบกับปี 2551
และหากไม่คำนึงถึงผลกำไรจากอัตราแลกเปลี่ยนของกลุ่มเอ็กโก ซึ่งส่วนใหญ่เป็นตัวเลขทางบัญชี
ที่แสดงเพื่อให้เป็นไปตามมาตรฐานการบัญชีไทย ในปี 2552 กลุ่มเอ็กโกจะมีกำไรจำนวน 7,505
ล้านบาท เพิ่มขึ้น 14 ล้านบาท หรือร้อยละ 0.19
สาเหตุหลักเกิดจากการรับรู้ส่วนแบ่งกำไรที่เพิ่มขึ้นของ เคซอน รายได้ค่าไฟฟ้าที่เพิ่มขึ้นของ จีพีจี
และรายได้อื่นๆของ เอ็นทีพีซี ที่เพิ่มขึ้น ในขณะที่รายได้ค่าไฟฟ้าของ โรงไฟฟ้าระยอง บฟข. และ
บีแอลซีพี ลดลง

การวิเคราะห์ผลการปฏิบัติตามแผนการดำเนินธุรกิจ

  กลุ่มเอ็กโกเป็นผู้ผลิตไฟฟ้าเอกชนรายใหญ่แห่งแรกของประเทศไทยที่จัดตั้งขึ้นเมื่อวันที่ 12
  พฤษภาคม 2535 ในลักษณะบริษัทโฮลดิ้ง ปัจจุบันมีการลงทุนในบริษัทย่อย และกิจการร่วมค้าต่างๆ
  เอ็กโกดำเนินการภายใต้วิสัยทัศน์ที่ว่า
  “เป็นบริษัทไทยชั้นนำที่ดำเนินธุรกิจผลิตไฟฟ้าครบวงจรและครอบคลุมถึงธุรกิจการให้บริการด้านพลังงานทั้งในประเทศไทยและภูมิภาคอาเซียนด้วยความมุ่งมั่นที่จะธำรงไว้ซึ่งสิ่งแวดล้อมและการพัฒนาสังคม”

  เอ็กโกดำเนินธุรกิจหลักในการผลิตและจำหน่ายกระแสไฟฟ้าให้แก่การไฟฟ้าฝ่ายผลิตแห่งประเทศไทย
  (กฟผ.) ภายใต้สัญญาซื้อขายไฟฟ้าระยะยาว
  และหาโอกาสในการลงทุนในธุรกิจพลังงานทั้งในประเทศไทยและภูมิภาคอาเซียน
  โดยมีเป้าหมายในการหาผลตอบแทนที่ดีจากการลงทุนให้แก่ผู้ถือหุ้นโดยการบริหารจัดการโครงการที่มีอยู่ปัจจุบัน
  ตลอดจนการสรรหาโครงการที่มีคุณภาพและให้ผลตอบแทนที่ดีในอนาคต
  และอยู่ในระดับความเสี่ยงที่สามารถยอมรับได้

  ณ วันที่ 31 ธันวาคม 2552 ประเทศไทยมีกำลังผลิตติดตั้งรวมจำนวน 29,212 เมกะวัตต์²
  และความต้องการพลังไฟฟ้าสูงสุดเกิดขึ้นในวันที่ 24 เมษายน 2552 ที่ 22,045 เมกะวัตต์[2]
  ซึ่งต่ำกว่าความต้องการพลังไฟฟ้าสูงสุด ที่เกิดขึ้นเมื่อเดือนเมษายนของปี 2551 คิดเป็นร้อยละ
  2.32

จากวิกฤติภาวะเศรษฐกิจในช่วงปี 2552 ที่ผ่านมา
ส่งผลให้ความต้องการใช้ไฟฟ้ามีการลดลงอย่างต่อเนื่อง โดยเฉพาะอย่างยิ่งในช่วงต้นปี
ดังนั้นสำนักงานนโยบายและแผนพลังงาน (สนพ.)
จึงอยู่ระหว่างการปรับปรุงแผนพัฒนากำลังการผลิตไฟฟ้าของประเทศ หรือ PDP ฉบับใหม่
เพื่อให้สอดคล้องกับสถานการณ์ที่เปลี่ยนแปลงไป โดยมีกำหนดแล้วเสร็จในเดือนมกราคม 2553
และจะเริ่มนำมาใช้ในเดือนเมษายน 2553 แผน PDP ฉบับใหม่จะเป็นการปรับปรุงแผน PDP ปี
2550 ฉบับปรับปรุงครั้งที่ 2 และเมื่อแผนฯ ดังกล่าวแล้วเสร็จ สนพ.
จะดำเนินการเปิดรับฟังความเห็นจากประชาชนต่อแนวทางการปรับปรุงแผนพัฒนากำลังการผลิตไฟฟ้าของประเทศก่อนที่จะนำเสนอต่อคณะกรรมการนโยบายพลังงานแห่งชาติต่อไป

ขณะนี้ ผู้ผลิตไฟฟ้าเอกชนขนาดใหญ่ที่ผ่านการประมูลครั้งล่าสุดจำนวน 4 ราย
คิดเป็นกำลังการผลิตรวม 4,200 เมกะวัตต์ กำลังประสบปัญหาความล่าช้าในการดำเนินโครงการ
สืบเนื่องมาจากการต้องดำเนินการทำการประเมินผลกระทบทางสุขภาพ (Health Impact
Assessment; HIA) เพื่อให้สอดคล้องตามรัฐธรรมนูญ อย่างไรก็ตาม
ความล่าช้าของโครงการฯที่เกิดขึ้น จะไม่ส่งผลกระทบต่อระบบไฟฟ้าในระยะเวลาสั้น
เนื่องจากการคาดการณ์อัตราเติบโตของความต้องการใช้ไฟฟ้าภายในประเทศในปี 2553
อยู่ที่ร้อยละ 4 ในขณะที่ประเทศมีกำลังสำรองการผลิตสูงกว่าร้อยละ 20

  สำหรับทิศทางการดำเนินธุรกิจ
  กลุ่มเอ็กโกได้ปรับกลยุทธ์ในการขยายการลงทุนไปยังธุรกิจผลิตไฟฟ้าในกลุ่มประเทศอาเซียนมากขึ้น
  ตลอดจนลงทุนในโครงการที่เกี่ยวข้องกับเชื้อเพลิง และโครงการอื่นๆ
  ภายในประเทศไทยที่ใช้พลังงานหมุนเวียน
  เพื่อรักษาส่วนแบ่งตลาดในฐานะบริษัทชั้นนำทางด้านพลังงาน
  และเสริมสร้างความแข็งแกร่งของฐานะการเงินและผลการดำเนินงานให้กับกลุ่มเอ็กโก
  อย่างต่อเนื่อง

  ณ วันที่ 31 ธันวาคม 2552 กลุ่มเอ็กโก มีกำลังผลิตติดตั้งตามสัดส่วนการถือหุ้นรวมจำนวน
  3,980.70 เมกะวัตต์ จากโรงไฟฟ้า 13 โรง ซึ่งในจำนวนนี้ เอ็กโกได้จำหน่ายไฟฟ้าให้กับ
  กฟผ. ตามสัญญาซื้อขายไฟฟ้าเป็นจำนวน 3,599.60 เมกะวัตต์
  เมื่อเทียบกับกำลังการผลิตติดตั้งรวมของประเทศที่ 29,212 เมกะวัตต์ คิดเป็นร้อยละ 12.32
  ของกำลังการผลิตทั้งประเทศ

นอกจากนี้ เอ็กโก ยังถือหุ้นในโครงการน้ำเทิน 2 (เอ็กโก ถือหุ้นร้อยละ 25 ในเอ็นทีพีซี
ซึ่งเป็นเจ้าของโครงการ) ซึ่งอยู่ในระหว่างการก่อสร้าง
คิดเป็นกำลังผลิตติดตั้งในส่วนการถือหุ้นของเอ็กโก จำนวนรวม 271.70 เมกะวัตต์
โดยโครงการน้ำเทิน 2
ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิตติดตั้ง
1,086.80 เมกะวัตต์ และมีกำหนดเลื่อนจำหน่ายกระแสไฟฟ้าจากเดือนธันวาคม 2552
เป็นไตรมาสแรกของปี 2553 โดยมีสัญญาขายไฟฟ้าให้กับ กฟผ. จำนวน 995 เมกะวัตต์
และขายไฟฟ้าส่วนที่เหลือให้กับรัฐบาลลาว ความก้าวหน้าในการก่อสร้างโครงการ ณ
สิ้นเดือนธันวาคม 2552 อยู่ที่ประมาณร้อยละ 99.87

  บริษัทมีนโยบายจ่ายเงินปันผลให้แก่ผู้ถือหุ้นในอัตราร้อยละ 40
  ของกำไรสุทธิงบการเงินรวมหลังหักภาษีเงินได้ หรือ ในจำนวนที่ทยอยเพิ่มขึ้นอย่างสม่ำเสมอ
  หากไม่มีเหตุจำเป็นอื่นใด เช่น การขยายธุรกิจของบริษัทในโครงการต่าง ๆ ในอนาคต
  หรือการจ่ายเงินปันผลที่มีผลกระทบต่อการดำเนินงานปกติของบริษัทอย่างมีสาระสำคัญโดยการจ่ายเงินปันผลต้องไม่เกินกว่ากำไรสะสมของงบการเงินเฉพาะกิจการ

รายงานและวิเคราะห์ผลการดำเนินงาน

ฝ่ายบริหารขอแสดงรายงานวิเคราะห์งบการเงินรวมของ เอ็กโก บริษัทย่อย และ
ส่วนได้เสียในกิจการร่วมค้า เพื่อให้เห็นถึงภาพรวมที่ชัดเจนของผลการดำเนินงาน ดังต่อไปนี้

สรุปผลการดำเนินงาน

[] หน่วย : ล้านบาท

+------------------------------+---------+---------+---------+---------+
|                              | ปี 2552  |         | ปี 2551  |         |
+------------------------------+---------+---------+---------+---------+
|                              | ก่อน FX  | หลัง FX  | ก่อน FX  | หลัง FX  |
+------------------------------+---------+---------+---------+---------+
| เอ็กโก                        | (550)   | (550)   | (598)   | (565)   |
+------------------------------+---------+---------+---------+---------+
| ธุรกิจไอพีพี                     | 6,680   | 7,169   | 7,195   | 6,707   |
+------------------------------+---------+---------+---------+---------+
| ธุรกิจเอสพีพี                    | 516     | 634     | 599     | 452     |
+------------------------------+---------+---------+---------+---------+
| ธุรกิจผู้ผลิตไฟฟ้าต่างประเทศ        | 693     | 523     | 21      | 57      |
+------------------------------+---------+---------+---------+---------+
| ธุรกิจอื่นๆ                      | 166     | 160     | 274     | 275     |
+------------------------------+---------+---------+---------+---------+
| รวม                          | 7       | 7,936   | 7,491¹  | 6,927   |
|                              | ,505[3] |         |         |         |
+------------------------------+---------+---------+---------+---------+

ผลการดำเนินงานของกลุ่มเอ็กโก ประจำปี 2552 สิ้นสุด ณ วันที่ 31 ธันวาคม 2552 มีกำไรก่อนผลกระทบอัตราแลกเปลี่ยนของกลุ่มเอ็กโก จำนวน 7,505 ล้านบาท เพิ่มขึ้น 14 ล้านบาท หรือร้อยละ 0.19 เมื่อเทียบกับปี 2551 โดยสาเหตุหลักเกิดจากการรับรู้ส่วนแบ่งกำไรที่เพิ่มขึ้นของ เคซอน อีกทั้งรายได้ค่าไฟฟ้าของ จีพีจี ที่เพิ่มขึ้น จากโรงไฟฟ้าแก่งคอย 2 หน่วยที่ 2 ซึ่งเริ่มเดินเครื่องเชิงพาณิชย์เมื่อวันที่ 27 กุมภาพันธ์ 2551 และรายได้อื่นๆของ เอ็นทีพีซี ที่เพิ่มขึ้นจากค่าปรับงานก่อสร้างล่าช้า ในขณะที่รายได้ค่าไฟฟ้าของ โรงไฟฟ้าระยอง บฟข. และ บีแอลซีพี ลดลง จากอัตราค่าไฟที่ลดลง 

หากคำนึงถึงผลกำไรจากอัตราแลกเปลี่ยนที่เกิดจากการแข็งค่าของเงินบาท จำนวน 430 ล้านบาท
จะทำให้กำไรของกลุ่มเอ็กโก ประจำปี 2552 เป็นจำนวน 7,936 ล้านบาท เพิ่มขึ้น 1,009
ล้านบาท หรือ ร้อยละ 15 ในขณะที่ปี 2551 มีขาดทุนจากอัตราแลกเปลี่ยนจำนวน 564 ล้านบาท
ซึ่งเกิดความแตกต่างจากอัตราแลกเปลี่ยน จำนวน 994 ล้านบาท ทั้งนี้กำไร (ขาดทุน)
จากอัตราแลกเปลี่ยนส่วนใหญ่เป็นตัวเลขทางบัญชี
ซึ่งเป็นไปตามมาตรฐานการบัญชีไทยโดยเกิดจากผลต่างของการแปลงมูลค่าหนี้คงค้างสุทธิเฉพาะที่เป็นเงินตราสกุลต่างประเทศเป็นเงินตราสกุลบาท
ณ วันสิ้นสุดงวดของบัญชีปัจจุบัน (วันที่ 31 ธันวาคม 2552) กับงวดก่อนหน้านี้ (วันที่ 31 ธันวาคม
2551) โดยกำไรจากอัตราแลกเปลี่ยนในปี 2552 จำนวน 430 ล้านบาท แบ่งเป็น

-   กำไรจากอัตราแลกเปลี่ยนของเอ็กโก และบริษัทย่อย จำนวน 33 ล้านบาท เพิ่มขึ้น 58
    ล้านบาท เมื่อเปรียบเทียบกับปี 2551 ซึ่งมีขาดทุนจากอัตราแลกเปลี่ยน จำนวน 25 ล้านบาท

-   กำไรจากอัตราแลกเปลี่ยนของกิจการร่วมค้า จำนวน 398 ล้านบาท เพิ่มขึ้น 936 ล้านบาท
    เมื่อเปรียบเทียบกับปี 2551 ซึ่งมีขาดทุนจากอัตราแลกเปลี่ยน จำนวน 539 ล้านบาท

กำไร (ขาดทุน) จาก FX ของกิจการร่วมค้า: หน่วย : ล้านบาท

  ------------------------------------- ---------------- ----------------
                                        2552             2551

  บีแอลซีพี                                296              (231)

  จีพีจี                                   197              (287)

  จีซีซี เอ็นเคซีซี เอสซีซี และจีวายจี            75               (61)

  เอพีบีพีและเออีพี*                         -                6

  โคแนล                                 0.38             53

  เอ็นทีพีซี                                (180)            (8)

  เคซอน                                 9                (10)

  รวมกำไร (ขาดทุน) จาก FX                398              (539)
  ------------------------------------- ---------------- ----------------

* ได้ขาย เอพีบีพี และ เออีพี ในเดือนพฤษภาคม 2551

กำไรก่อนหักค่าใช้จ่ายทางการเงิน ภาษี ค่าเสื่อมราคาและค่าตัดจำหน่ายต่างๆ (EBITDA)
ของกลุ่มเอ็กโก สำหรับ ปี 2552 จำนวน 15,864 ล้านบาท เพิ่มขึ้น 432 ล้านบาท
หรือคิดเป็นร้อยละ 3 เมื่อเทียบกับ EBITDA ของกลุ่มเอ็กโก ในปี 2551 จำนวน 15,432
ล้านบาท

กำไรขั้นต้นของเอ็กโกและบริษัทย่อย จำนวน 3,734 ล้านบาท ลดลง 714 ล้านบาท หรือร้อยละ
16 สาเหตุหลักจากรายได้ค่าไฟฟ้าของ บฟข. และ โรงไฟฟ้าระยอง
ที่ลดลงจากอัตราค่าไฟซึ่งเป็นไปตามสัญญาซื้อขายไฟฟ้า

กำไรจากการดำเนินงานของเอ็กโกและบริษัทย่อย จำนวน 2,965 ล้านบาท ลดลง 770 ล้านบาท
หรือร้อยละ 21 โดยมีสาเหตุหลักเช่นเดียวกับการลดลงของกำไรขั้นต้น

อัตราส่วนแสดงความสามารถในการหากำไร (Profitability Ratio)
สำหรับผลการดำเนินงานประจำปี 2552 มีดังนี้

-   อัตรากำไรขั้นต้นเท่ากับร้อยละ 40.83

-   อัตรากำไรจากการดำเนินงานเท่ากับร้อยละ 32.42

-   อัตรากำไรสุทธิเท่ากับร้อยละ 50.33

-   อัตรากำไรสุทธิ (ที่ไม่รวมผลกระทบจากอัตราแลกเปลี่ยนของเอ็กโกและบริษัทย่อย) เท่ากับ
    ร้อยละ 50.12

-   กำไรสุทธิ ต่อหุ้น เท่ากับ 15.07 บาท

-   กำไรสุทธิ (ที่ไม่รวมผลกระทบจากอัตราแลกเปลี่ยนของ เอ็กโกและบริษัทย่อย) ต่อหุ้นเท่ากับ
    15.01 บาท

-   อัตราผลตอบแทนผู้ถือหุ้นเท่ากับร้อยละ 16.60

อัตรากำไรขั้นต้นที่ยังไม่ได้รวมส่วนแบ่งกำไรจากกิจการร่วมค้า เท่ากับร้อยละ 40.83 นั้นต่ำกว่าปี
2551 ซึ่งเท่ากับร้อยละ 43.10 สาเหตุหลักจากรายได้ค่าไฟฟ้าของ บฟข. และ โรงไฟฟ้าระยอง
ที่ลดลง และจากการรับรู้ส่วนแบ่งกำไรที่เพิ่มขึ้นของ จีพีจี และ เคซอน ทำให้อัตรากำไรสุทธิ
(ที่ไม่รวมผลกระทบจากอัตราแลกเปลี่ยนของ เอ็กโก และบริษัทย่อย) เท่ากับร้อยละ 50.12
สูงกว่าปี 2551 ซึ่งเท่ากับร้อยละ 45.39

2.2 การวิเคราะห์รายได้ ค่าใช้จ่าย และส่วนแบ่งผลกำไรในส่วนได้เสียในกิจการร่วมค้า

ผลการดำเนินงานประจำปี 2552 ที่ไม่รวมผลกระทบจากอัตราแลกเปลี่ยนของกลุ่มเอ็กโก (FX)
และกำไรสุทธิของผู้ถือหุ้นส่วนน้อย (MI) เป็นดังนี้

-   รายได้รวมของ เอ็กโก และบริษัทย่อย จำนวน 9,495 ล้านบาท ลดลง 1,218 ล้านบาท
    หรือร้อยละ 11

-   ค่าใช้จ่ายรวมของ เอ็กโก และบริษัทย่อย จำนวน 7,751 ล้านบาท ลดลง 542 ล้านบาท
    หรือ ร้อยละ 7

-   ส่วนแบ่งผลกำไรในส่วนได้เสียในกิจการร่วมค้าก่อน FX จำนวน 5,876 ล้านบาท เพิ่มขึ้น
    718 ล้านบาท หรือร้อยละ 14

โดยมีรายละเอียดแบ่งตามกลุ่มธุรกิจดังต่อไปนี้

รายได้รวม ค่าใช้จ่ายรวม และส่วนแบ่งผลกำไร (ขาดทุน) ในกิจการร่วมค้าก่อน FX

[TABLE]

1) เอ็กโก มีรายได้รวมในปี 2552 จำนวน 242 ล้านบาท ลดลง 7 ล้านบาท หรือร้อยละ 3
โดยส่วนใหญ่เกิดจากดอกเบี้ยรับลดลงจำนวน 44 ล้านบาท เนื่องจากอัตราดอกเบี้ยที่ลดลง
ในขณะที่เงินปันผลรับจาก บริษัทจัดการและพัฒนาทรัพยากรน้ำภาคตะวันออก จำกัด (มหาชน) หรือ
อีสท์ วอเตอร์ เพิ่มขึ้น 31 ล้านบาท

ค่าใช้จ่ายรวมของ เอ็กโก จำนวนทั้งสิ้น 792 ล้านบาท ลดลง 56 ล้านบาท หรือร้อยละ 7
สาเหตุหลักมาจากค่าใช้จ่ายในการบริหารลดลง 128 ล้านบาท
เนื่องจากค่าใช้จ่ายในการพัฒนาโครงการ และค่าโฆษณาประชาสัมพันธ์ที่ลดลง
ในขณะที่ค่าใช้จ่ายทางการเงินเพิ่มขึ้น 52 ล้านบาท เนื่องจากดอกเบี้ยจากการเบิกเงินกู้ระยะสั้น
จำนวน 3,500 ล้านบาท เมื่อเดือนพฤศจิกายน 2551 และเงินกู้ระยะยาว จำนวน 4,000
ล้านบาทเมื่อเดือนกันยายน 2552

2) ธุรกิจไอพีพี มีรายได้รวมทั้งสิ้น 6,124 ล้านบาท ลดลง 1,071 ล้านบาท คิดเป็นร้อยละ 15
ค่าใช้จ่ายรวมจำนวน 4,312 ล้านบาท ลดลง 455 ล้านบาท หรือร้อยละ 10
และส่วนแบ่งผลกำไรในส่วนได้เสียในกิจการร่วมค้าก่อน FX จำนวน 4,869 ล้านบาท เพิ่มขึ้น 101
ล้านบาท หรือร้อยละ 2 โดยมีรายละเอียดดังต่อไปนี้

รายได้รวม ค่าใช้จ่ายรวม และส่วนแบ่งผลกำไร (ขาดทุน) ในกิจการร่วมค้าก่อน FX
ของธุรกิจไอพีพี:

[TABLE]

-   รายได้ค่าไฟฟ้าของธุรกิจไอพีพี จำนวน 6,040 ล้านบาท ลดลง 1,065 ล้านบาท หรือร้อยละ
    15 เนื่องจากรายได้ค่าไฟฟ้าของ บฟข. จำนวน 2,318 ล้านบาท ลดลง 893 ล้านบาท
    สาเหตุหลักจากอัตราค่าไฟฟ้า (Base Availability Credit) ที่ลดลง
    อีกทั้งรายได้ค่าไฟฟ้าของ โรงไฟฟ้าระยอง จำนวน 3,722 ล้านบาท ลดลง 172 ล้านบาท
    เนื่องจากอัตราค่าไฟฟ้าที่ลดลง (Capacity Rate)
    ทั้งนี้เป็นไปตามที่กำหนดไว้ในสูตรค่าพลังไฟฟ้า ในลักษณะต้นทุนบวกกำไรส่วนเพิ่ม (Cost
    Plus) ที่ให้แก่ผู้ประกอบการภายใต้สัญญาซื้อขายไฟฟ้า (PPA)
    และเป็นไปตามที่ได้ประมาณการไว้แล้ว

รายได้ค่าไฟฟ้าธุรกิจไอพีพี:

  ---------------------------- -------------- ------------- --------------
                               2552           2551          %เปลี่ยนแปลง

  โรงไฟฟ้าระยอง                 3,722          3,894         (4%)

  บฟข.                         2,318          3,211         (28%)

  รวมรายได้ค่าไฟฟ้า-ไอพีพี          6,040          7,105         (15%)
  ---------------------------- -------------- ------------- --------------

สัญญาซื้อขายไฟฟ้าได้กำหนดอัตราค่าไฟฟ้าในแต่ละปีเพื่อให้ครอบคลุมค่าใช้จ่ายคงที่ คือ
ค่าชำระหนี้และค่าบำรุงรักษาหลัก
ซึ่งจะใช้อัตราดังกล่าวตามที่ได้ตกลงในสัญญาซื้อขายไฟฟ้าในการคำนวณค่าไฟฟ้าในแต่ละงวด
นอกจากนั้น ในการคำนวณรายได้ค่าความพร้อมจ่ายพลังไฟฟ้า
ได้รับการปรับเพื่อชดเชยผลกระทบที่เกิดจากอัตราแลกเปลี่ยน
สำหรับภาระค่าใช้จ่ายในการกู้ยืมเงินและค่าอะไหล่ที่ใช้ในการบำรุงรักษาหลักที่เป็นสกุลดอลลาร์สหรัฐ
ซึ่ง โรงไฟฟ้าระยอง และ บฟข. จะได้รับการชดเชยทุกเดือนตามงวดกำหนดชำระค่าไฟฟ้า
โดยจะได้รับค่าพลังไฟฟ้าเพิ่มขึ้น
จากที่เคยกำหนดไว้ในสัญญาซื้อขายไฟฟ้าก่อนการเพิ่มเติมเงื่อนไขการปรับตามอัตราแลกเปลี่ยนเมื่ออัตราแลกเปลี่ยนสูงกว่าระดับ
28 บาท ต่อหนึ่งดอลลาร์สหรัฐ และได้รับค่าพลังไฟฟ้าลดลงเมื่ออัตราแลกเปลี่ยนต่ำกว่าระดับ 28
บาท ต่อหนึ่งดอลลาร์สหรัฐ ทั้งนี้ในปี 2552 รายได้ค่าไฟฟ้าจาก โรงไฟฟ้าระยอง และ บฟข.
ได้รวมส่วนค่าไฟฟ้าที่ได้รับชดเชยผลกระทบจากอัตราแลกเปลี่ยนเป็นเงิน 214 ล้านบาท

-   รายได้จากดอกเบี้ยรับและรายได้อื่นๆ จำนวน 84 ล้านบาท ลดลง 6 ล้านบาท หรือร้อยละ 7
    สาเหตุหลักจากดอกเบี้ยรับของ บฟข. ลดลง 21 ล้านบาท
    เนื่องจากจำนวนเงินฝากและอัตราดอกเบี้ยที่ลดลง ในขณะที่ โรงไฟฟ้าระยอง
    มีรายได้อื่นๆเพิ่มขึ้น 13 ล้านบาท จากรายได้ค่าบริหารจัดการสิ่งแวดล้อม

-   ต้นทุนขาย จำนวน 3,052 ล้านบาท ลดลง 382 ล้านบาท หรือ ร้อยละ 11
    จากต้นทุนขายของ บฟข. ที่ลดลง 238 ล้านบาท เนื่องจากค่าใช้จ่ายบำรุงรักษาหลัก
    และค่าใช้จ่ายน้ำมันเตาที่เกิดจากการสั่งเดินเครื่องของ กฟผ. ลดลง และต้นทุนขายของ
    โรงไฟฟ้าระยอง ที่ลดลง จำนวน 145 ล้านบาท เนื่องจากค่าใช้จ่ายบำรุงรักษาหลักที่ลดลง

ต้นทุนขายธุรกิจไอพีพี: หน่วย : ล้านบาท

  ------------------------------- ------------- ------------- ------------
                                  2552          2551          %เปลี่ยนแปลง

  โรงไฟฟ้าระยอง                    1,690         1,835         (8%)

  บฟข.                            1,361         1,599         (15%)

  รวมต้นทุนขาย-ไอพีพี                 3,052         3,434         (11%)
  ------------------------------- ------------- ------------- ------------

-   ค่าใช้จ่ายในการบริหารและภาษี จำนวน 1,032 ล้านบาท เพิ่มขึ้น 41 ล้านบาท หรือ ร้อยละ
    4 สาเหตุหลักจากการสำรองค่าวัสดุสำรองคลังล้าสมัยของ โรงไฟฟ้าระยอง เพิ่มขึ้น 133
    ล้านบาท ในขณะที่ภาษีเงินได้ของ โรงไฟฟ้าระยอง ลดลง 50 ล้านบาท
    เนื่องจากรายได้ที่ลดลง
    ทั้งนี้การลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนผลิตไฟฟ้าในอัตราร้อยละ
    50 ของอัตราปกติ ได้สิ้นสุดไปเมื่อวันที่ 19 เมษายน 2551 และ ภาษีเงินได้ของ บฟข.
    ลดลง 67 ล้านบาท เนื่องจากรายได้ที่ลดลง สำหรับ บฟข.
    ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนผลิตไฟฟ้าในอัตราร้อยละ
    50 ของอัตราปกติ เป็นเวลา 5 ปี ได้สิ้นสุด ในวันที่ 25 กันยายน 2552

-   ค่าใช้จ่ายทางการเงิน จำนวน 229 ล้านบาท ลดลง 114 ล้านบาท หรือ ร้อยละ 33
    เนื่องจาก บฟข. ได้ชำระคืนเงินกู้ต่างประเทศหมดเมื่อเดือนมิถุนายน 2551
    และจำนวนหุ้นกู้ที่ลดลง

-   ส่วนแบ่งผลกำไรในส่วนได้เสียในกิจการร่วมค้าก่อน FX คือ บีแอลซีพี และ จีพีจี จำนวน
    4,869 ล้านบาท เพิ่มขึ้น 101 ล้านบาท หรือ ร้อยละ 2
    เนื่องจากการเพิ่มขึ้นของรายได้ค่าไฟฟ้าของ จีพีจี
    ซึ่งเริ่มเดินเครื่องเชิงพาณิชย์ของโรงไฟฟ้าแก่งคอย 2 หน่วยที่ 2 เมื่อวันที่ 27 กุมภาพันธ์
    2551 ในขณะที่รายได้ค่าไฟฟ้าของ บีแอลซีพี ลดลงจากอัตราค่าไฟที่ลดลง

3) ธุรกิจเอสพีพี มีรายได้รวมทั้งสิ้น 2,237 ล้านบาท เพิ่มขึ้น 3 ล้านบาท หรือ ร้อยละ 0.14
ค่าใช้จ่ายรวม จำนวน 1,972 ล้านบาท เพิ่มขึ้น 11 ล้านบาท หรือ ร้อยละ 1
และส่วนแบ่งผลกำไรในส่วนได้เสียในกิจการร่วมค้าก่อน FX จำนวน 325 ล้านบาท ลดลง 40
ล้านบาท หรือร้อยละ 11 โดยมีรายละเอียดดังนี้

รายได้รวม ค่าใช้จ่ายรวม และส่วนแบ่งผลกำไร (ขาดทุน)ในกิจการร่วมค้าก่อน FX
ของธุรกิจเอสพีพี : หน่วย : ล้านบาท

[TABLE]

* ได้ขาย เอพีบีพี และ เออีพี ในเดือนพฤษภาคม 2551

-   รายได้ค่าไฟฟ้าของธุรกิจเอสพีพี เป็นจำนวนรวม 2,226 ล้านบาท เพิ่มขึ้น 11 ล้านบาท หรือ
    ร้อยละ 0.49 ส่วนใหญ่มาจากรายได้ค่าไฟฟ้าที่เพิ่มขึ้นของ ร้อยเอ็ด กรีน จำนวน 18
    ล้านบาท เนื่องจากค่าพลังงานไฟฟ้า (Energy Charge)
    ที่เพิ่มขึ้นจากราคาน้ำมันเตาที่ปรับตัวสูงขึ้น ซึ่งสัมพันธ์กับสูตรค่าไฟ ในขณะที่ เอ็กโก โคเจน
    มีรายได้ค่าไฟฟ้าลดลง 7 ล้านบาท เนื่องจากรายได้ค่าขายไอน้ำลดลง

รายได้ค่าไฟฟ้าธุรกิจเอสพีพี:

  ----------------------------- ------------- --------------- ------------
                                2552          2551            %เปลี่ยนแปลง

  เอ็กโก โคเจน                   1,927         1,935           (0.40%)

  ร้อยเอ็ด กรีน                    299           281             7%

  รวมรายได้ค่าไฟฟ้า-เอสพีพี          2,226         2,216           0.49%
  ----------------------------- ------------- --------------- ------------

-   รายได้จากดอกเบี้ยรับและรายได้อื่นๆ จำนวน 11 ล้านบาท ลดลง 8 ล้านบาท หรือร้อยละ
    42 สาเหตุหลักเกิดจากดอกเบี้ยรับของ เอ็กโก โคเจน ที่ลดลง

-   ต้นทุนขาย จำนวน 1,847 ล้านบาท เพิ่มขึ้น 11 ล้านบาท หรือร้อยละ 1
    สาเหตุหลักจากต้นทุนขายของ เอ็กโก โคเจน เพิ่มขึ้น 7 ล้านบาท
    จากค่าใช้จ่ายในการซ่อมบำรุงรักษาหลักที่เพิ่มขึ้น

ต้นทุนขายธุรกิจเอสพีพี:

  ----------------------------- ------------- --------------- ------------
                                2552          2551            %เปลี่ยนแปลง

  เอ็กโก โคเจน                   1,705         1,698           0.40%

  ร้อยเอ็ด กรีน                    142           138             3%

  รวมต้นทุนขาย-เอสพีพี              1,847         1,836           1%
  ----------------------------- ------------- --------------- ------------

-   ค่าใช้จ่ายในการบริหารและภาษี จำนวน 39 ล้านบาท เพิ่มขึ้น 1 ล้านบาท หรือ ร้อยละ 2

-   ค่าใช้จ่ายทางการเงิน จำนวน 86 ล้านบาท ลดลง 1 ล้านบาท หรือ ร้อยละ 1

-   ส่วนแบ่งผลกำไรในส่วนได้เสียในกิจการร่วมค้าก่อน FX คือ จีซีซี เอ็นเคซีซี เอสซีซี
    และจีวายจี จำนวน 325 ล้านบาท ลดลง 40 ล้านบาท หรือร้อยละ 11 จากการขายหุ้นใน
    เอพีบีพี และ เออีพี ในเดือนพฤษภาคม 2551

4) ธุรกิจผู้ผลิตไฟฟ้าต่างประเทศ มีส่วนแบ่งผลกำไรในส่วนได้เสียในกิจการร่วมค้าก่อน FX คือ
โคแนล เอ็นทีพีซี และ เคซอน จำนวน 693 ล้านบาท เพิ่มขึ้น 672 ล้านบาท
สาเหตุหลักเกิดจากการรับรู้ส่วนแบ่งผลกำไรจาก เคซอน จากการซื้อหุ้นร้อยละ 23.40
เมื่อเดือนธันวาคม 2551 และร้อยละ 2.60 เมื่อเดือนมีนาคม 2552 และรายได้อื่นๆ ของ
เอ็นทีพีซี ที่เพิ่มขึ้นจากเงินค่าปรับงานก่อสร้างล่าช้าจากผู้รับเหมาก่อสร้าง

5) ธุรกิจอื่นๆ มีรายได้รวมทั้งสิ้น 891 ล้านบาท ลดลง 142 ล้านบาท หรือ ร้อยละ 14
ค่าใช้จ่ายรวมจำนวน 674 ล้านบาท ลดลง 43 ล้านบาท หรือ ร้อยละ 6
และส่วนแบ่งผลขาดทุนในส่วนได้เสียในกิจการร่วมค้าก่อน FX จำนวน 11 ล้านบาท
เมื่อเทียบกับปีก่อนซึ่งมีส่วนแบ่งผลกำไรฯ จำนวน 4 ล้านบาท โดยมีรายละเอียดดังต่อไปนี้

รายได้รวม ค่าใช้จ่ายรวม และส่วนแบ่งผลกำไร (ขาดทุน)ในกิจการร่วมค้าก่อน FX
ของธุรกิจอื่นๆ: หน่วย : ล้านบาท

  ------------------------ -------- ------ ------------ ------ ------- ------ ------ ------- ------------
                           เอสโก*          เอ็กคอมธารา          เอ็นอีดี          รวม            

                           2552     2551   2552         2551   2552    2551   2552   2551    %เปลี่ยนแปลง

  รายได้รวม                 621      796    270          238    -       -      891    1,034   (14%)

  ค่าใช้จ่ายรวม               545      641    129          76     -       -      674    717     (6%)

  กำไรก่อนส่วนแบ่งผลกำไร      76       155    141          162    -       -      217    317     (32%)
  (ขาดทุน)                                                                                    

  ส่วนแบ่งผลกำไร (ขาดทุน)     -        4      -            -      (11)    -      (11)   4       N.A.
  ในกิจการร่วมค้าก่อน FX                                                                         

  กำไรสุทธิก่อน FX และ MI     76       159    141          162    (11)    -      206    321     (36%)
  ------------------------ -------- ------ ------------ ------ ------- ------ ------ ------- ------------

* ได้ขาย อเมสโก ในเดือนพฤษภาคม 2551

-   รายได้ค่าบริการ ของเอสโก จำนวน 611 ล้านบาท ลดลง 158 ล้านบาท หรือ ร้อยละ 21
    สาเหตุหลักจากรายได้การให้บริการบำรุงรักษาและรายได้จากการขายอุปกรณ์เครื่องจักรในการผลิตไฟฟ้าให้กับโรงไฟฟ้าต่างประเทศลดลง

-   รายได้ค่าน้ำ ของเอ็กคอมธารา จำนวน 267 ล้านบาท เพิ่มขึ้น 38 ล้านบาท หรือ ร้อยละ
    17 เนื่องจากอัตราค่าน้ำและปริมาณน้ำประปาขั้นต่ำ (Minimum Take)
    ที่เพิ่มขึ้นตามสัญญาระยะยาวกับการประปาส่วนภูมิภาค

-   รายได้จากดอกเบี้ยรับและรายได้อื่นๆ จำนวน 13 ล้านบาท ลดลง 22 ล้านบาท หรือร้อยละ
    64 เนื่องจากในปี 2551 มีกำไรจากการขาย อเมสโก จำนวน 15 ล้านบาท

-   ต้นทุนบริการ จำนวน 435 ล้านบาท ลดลง 96 ล้านบาท หรือร้อยละ 18
    ซึ่งสัมพันธ์กับรายได้ที่ลดลง

-   ต้นทุนขายน้ำประปา จำนวน 77 ล้านบาท เพิ่มขึ้น 6 ล้านบาท หรือร้อยละ 9

-   ค่าใช้จ่ายในการบริหารและภาษี จำนวน 162 ล้านบาท เพิ่มขึ้น 47 ล้านบาท หรือ ร้อยละ
    40 สาเหตุหลักจาก เอสโก เสียค่าปรับจากการหยุดงานก่อสร้างโรงไฟฟ้าแกลบ จำนวน 37
    ล้านบาท และภาษีเงินได้ของ เอ็กคอม ธารา ที่เพิ่มขึ้น 46 ล้านบาท
    เนื่องจากการยกเว้นภาษีเงินได้นิติบุคคลได้สิ้นสุดเมื่อเดือนกุมภาพันธ์ 2552
    ในขณะที่ภาษีเงินได้ของ เอสโก ลดลง 38 ล้านบาท จากรายได้ที่ลดลง

-   ส่วนแบ่งผลขาดทุนในส่วนได้เสียในกิจการร่วมค้าก่อน FX จากการลงทุนใน เอ็นอีดี
    ซึ่งเป็นบริษัทพัฒนาโครงการพลังงานหมุนเวียนในประเทศไทย เมื่อเดือนกรกฎาคม 2552
    ทำให้มีการรับรู้ส่วนแบ่งผลขาดทุนฯ จำนวน 11 ล้านบาท เมื่อเทียบกับปีก่อน
    ในขณะที่มีส่วนแบ่งผลกำไรฯ ของ เอสโก อันได้แก่ อเมสโก จำนวน 4 ล้านบาท
    และภายหลังได้มีการขาย อเมสโกไปเมื่อเดือนพฤษภาคม 2551

3. รายงานและวิเคราะห์ฐานะการเงิน

3.1 การวิเคราะห์สินทรัพย์

ณ วันที่ 31 ธันวาคม 2552 เอ็กโก บริษัทย่อยและส่วนได้เสียในกิจการร่วมค้า
มีสินทรัพย์รวมจำนวน 62,920 ล้านบาท เพิ่มขึ้น 4,590 ล้านบาท หรือ ร้อยละ 8
เมื่อเทียบกับสิ้นปี 2551 โดยมีรายละเอียดสำคัญดังนี้

[]

1) เงินสด เงินฝากสถาบันการเงิน เงินลงทุนในหลักทรัพย์ในความต้องการของตลาด
ทั้งระยะสั้นและระยะยาว จำนวน 7,923 ล้านบาท คิดเป็นสัดส่วนร้อยละ 13 ของสินทรัพย์รวม
เพิ่มขึ้น 1,891 ล้านบาท หรือร้อยละ 31 สาเหตุหลักจากการที่ เอ็กโก ได้เบิกเงินกู้ระยะยาว
จำนวน 4,000 ล้านบาท ได้รับเงินปันผลจากกิจการร่วมค้า 3,563 ล้านบาท เงินปันผลจากอีสท์
วอเตอร์ 109 ล้านบาท ราคาตลาดของอีสท์ วอเตอร์ที่ปรับเพิ่มขึ้น 511 ล้านบาท
และได้เงินสดรับสุทธิจากการดำเนินงาน 4,165 ล้านบาท
ในขณะที่จ่ายเงินปันผลให้แก่ผู้ถือหุ้นจำนวน 2,708 ล้านบาท มีการลงทุนในกิจการร่วมค้า จำนวน
2,549 ล้านบาท และลงทุนในเงินลงทุนระยะสั้น จำนวน 556 ล้านบาท
และมีการจ่ายชำระเงินต้นและดอกเบี้ยของหุ้นกู้และเงินกู้ 5,088 ล้านบาท

2) เงินลงทุนระยะสั้นและระยะยาวที่ใช้เป็นหลักประกัน จำนวน 947 ล้านบาท
คิดเป็นสัดส่วนร้อยละ 2 ของสินทรัพย์รวม ลดลง 219 ล้านบาท หรือร้อยละ 19
สาเหตุหลักจากการจ่ายชำระหนี้เงินต้นและดอกเบี้ยที่ครบกำหนดชำระคืนของ บฟข.

3) เงินลงทุนในบริษัทย่อยและส่วนได้เสียในกิจการร่วมค้า ณ วันที่ 31 ธันวาคม 2552
ส่วนได้เสียในกิจการร่วมค้า ซึ่งบันทึกโดยวิธีส่วนได้เสียตามงบการเงินรวม มีมูลค่าตามบัญชี เท่ากับ
28,529 ล้านบาท คิดเป็นสัดส่วนร้อยละ 45 ของสินทรัพย์รวม เพิ่มขึ้น 4,035 ล้านบาท
หรือร้อยละ 16 ซึ่งมีการเปลี่ยนแปลงที่สำคัญได้แก่

3.1) การเพิ่มขึ้นของส่วนแบ่งกำไรจากเงินลงทุนตามวิธีส่วนได้เสีย จำนวน 6,323 ล้านบาท

3.2) การได้มาซึ่งกิจการร่วมค้า เคซอน และ พีจีเอส จำนวน 1,038 ล้านบาท

3.3) การโอนย้ายหนี้สินสุทธิมาเป็นส่วนได้เสียในกิจการร่วมค้า เอ็นทีพีซี จำนวน 1,361 ล้านบาท

3.4) ได้รับเงินปันผลจาก บีแอลซีพี จีอีซี โคแนล และเคซอน จำนวน 4,428 ล้านบาท

3.5) ขาดทุนจากการแปลงค่าเงินลงทุนสุทธิของกิจการร่วมค้า โคแนล และ เคซอน
ที่อยู่ในต่างประเทศให้เป็นสกุลบาท จำนวน 259 ล้านบาท

สำหรับเงินลงทุนในบริษัทย่อยและส่วนได้เสียในกิจการร่วมค้า
ซึ่งบันทึกโดยใช้ราคาทุนเดิมเป็นราคาเริ่มต้น ตามงบการเงินเฉพาะบริษัท มีมูลค่าตามบัญชี ณ 31
ธันวาคม 2552 เท่ากับ 32,219 ล้านบาท ลดลง 2,105 ล้านบาท สาเหตุหลักมาจาก เอ็กโก
รับโอนกิจการจาก บฟร.

4) ที่ดิน อาคารและอุปกรณ์ (สุทธิ) จำนวน 15,068 ล้านบาท คิดเป็นสัดส่วนร้อยละ 24
ของสินทรัพย์รวม ลดลงสุทธิทั้งสิ้น 1,973 ล้านบาท หรือร้อยละ 12 สินทรัพย์ที่ลดลงส่วนใหญ่มาจาก
การตัดค่าเสื่อมราคาของสินทรัพย์ เอ็กโก และบริษัทย่อยอื่นๆ จำนวน 2,214 ล้านบาท
และการโอนวัสดุสำรองหลักที่ไม่ใช้งานออกไปยังวัสดุสำรองคลังของ โรงไฟฟ้าระยอง เอ็กโก
โคเจน และ บฟข. จำนวน 216 ล้านบาท
ในขณะที่มีการบันทึกวัสดุสำรองหลักเป็นสินทรัพย์เนื่องจากการซ่อมบำรุงรักษาของ โรงไฟฟ้าระยอง
เอ็กโก โคเจน และ บฟข. จำนวน 273 ล้านบาท และซื้อสุทธิของที่ดิน อาคารและอุปกรณ์ จำนวน
184 ล้านบาท

5) สินทรัพย์อื่นๆ จำนวน 10,452 ล้านบาท คิดเป็นสัดส่วนร้อยละ 17 ของสินทรัพย์รวม เพิ่มขึ้น
856 ล้านบาท หรือร้อยละ 9 สาเหตุหลักจากเงินปันผลค้างรับจากกิจการร่วมค้าที่เพิ่มขึ้น 865
ล้านบาท

3.2 การวิเคราะห์หนี้สิน

ณ วันที่ 31 ธันวาคม 2552 กลุ่มเอ็กโกมีหนี้สินรวม จำนวน 11,826 ล้านบาท ลดลงจากสิ้นปี
2551 จำนวน 962 ล้านบาท หรือร้อยละ 8 ดังรายละเอียดต่อไปนี้

1) เงินกู้ยืมระยะสั้น ได้ชำระคืน จำนวน 3,500 ล้านบาท เมื่อเดือนตุลาคม 2552

2) เงินกู้ยืมระยะยาวและหุ้นกู้ จำนวน 10,716 ล้านบาท หรือร้อยละ 91 ของหนี้สินรวม เพิ่มขึ้น
2,946 ล้านบาท หรือร้อยละ 38 สาเหตุหลักเกิดจาก เอ็กโก ได้เบิกเงินกู้ยืมระยะยาว จำนวน
4,000 ล้านบาท ในขณะที่มีการชำระคืนหุ้นกู้ของ บฟข. และเงินกู้ของ เอ็กโก โคเจน
และร้อยเอ็ด กรีน โดยมีรายละเอียดเป็นเงินตราสกุลต่างๆ ดังนี้

-   []เงินกู้สกุลดอลลาร์สหรัฐ จำนวน 16 ล้านดอลลาร์สหรัฐ

-   เงินกู้สกุลเยน จำนวน 671 ล้านเยน

-   เงินกู้สกุลบาท จำนวน 8,555 ล้านบาท

-   หุ้นกู้สกุลบาท จำนวน 1,410 ล้านบาท

กำหนดชำระคืนเงินกู้ระยะยาวและหุ้นกู้ ณ วันที่ 31 ธันวาคม 2552 หน่วย : ล้านบาท

  --------------- ------------- ------------- ------------- -------------
  กำหนดชำระคืน     เอ็กโก         บฟข.          เอ็กโก โคเจน   ร้อยเอ็ด กรีน

  ภายใน 1 ปี       -             914           168           37

  1-5 ปี           4,000         497           894           150

  เกินกว่า 5 ปี      4,000         -             -             57

  รวม             8,000         1,410         1,062         243
  --------------- ------------- ------------- ------------- -------------

ทั้งนี้เงินกู้ยืมระยะยาวและหุ้นกู้ค้ำประกันโดยการจำนองที่ดิน อาคาร โรงไฟฟ้า
และเครื่องจักรของบริษัทย่อย
นอกจากนี้บริษัทย่อยได้กันเงินสำรองเพื่อการชำระคืนเงินต้นและจ่ายดอกเบี้ยที่จะครบกำหนดชำระคืนภายใน
1 ปี ณ วันที่ 31 ธันวาคม 2552 มีจำนวนรวม 223 ล้านบาท

3) หนี้สินอื่นๆ จำนวน 1,110 ล้านบาท หรือร้อยละ 9 ของหนี้สินรวม ลดลง 408 ล้านบาท
หรือร้อยละ 27 สาเหตุหลักเนื่องจากภาษีเงินได้ค้างจ่ายของ โรงไฟฟ้าระยอง บฟข. และ เอสโก
ที่ลดลง

3.3 การวิเคราะห์ส่วนของผู้ถือหุ้น

ณ วันที่ 31 ธันวาคม 2552 ส่วนของผู้ถือหุ้น มีจำนวน 51,093 ล้านบาท เพิ่มขึ้นจากสิ้นปี 2551
จำนวน 5,551 ล้านบาท คิดเป็นร้อยละ 12 เนื่องจากปัจจัยหลัก 3 ประการ คือ

1.  กลุ่มเอ็กโกมีกำไรสุทธิจากผลการดำเนินงานตามงบการเงินรวม จำนวน 7,936 ล้านบาท
    ในขณะที่มีการจัดสรรกำไรสะสมเป็นเงินปันผลจำนวน 2,619 ล้านบาท
    ทำให้กำไรสะสมเพิ่มขึ้น จำนวน 5,317 ล้านบาท

2.  การปรับมูลค่าราคาตลาดเงินลงทุนในหลักทรัพย์ในความต้องการของตลาดที่มีไว้เผื่อขายของ
    อีสท์ วอเตอร์ที่เพิ่มขึ้น จำนวน 511 ล้านบาท

3.  ขาดทุนจากการแปลงค่าเงินลงทุนสุทธิของกิจการร่วมค้า โคแนล เอ็นทีพีซี และ เคซอน
    ที่อยู่ในต่างประเทศให้เป็นสกุลบาท จำนวน 322 ล้านบาท

[] จากการวิเคราะห์โครงสร้างของเงินทุน ณ วันที่ 31 ธันวาคม 2552 สรุปได้ดังนี้

ส่วนของผู้ถือหุ้น จำนวน 51,093 ล้านบาท คิดเป็นร้อยละ 81.20

หนี้สิน จำนวน 11,826 ล้านบาท คิดเป็นร้อยละ 18.80

สามารถคำนวณหา อัตราส่วนทางการเงินที่สำคัญ ได้ดังนี้

-   อัตราส่วนหนี้สินต่อส่วนของผู้ถือหุ้น เท่ากับ 0.23 เท่า ต่ำกว่าสิ้นปี 2551 ซึ่งเท่ากับ 0.28
    เท่า

-   มูลค่าตามบัญชีของสินทรัพย์สุทธิต่อหุ้น เท่ากับ 96.06 บาท เพิ่มขึ้นจากสิ้นปี 2551
    ซึ่งอยู่ที่ระดับ 85.60 บาท

4. รายงานการวิเคราะห์กระแสเงินสด

งบกระแสเงินสดแสดงกระแสเงินสดที่เปลี่ยนแปลงจากกิจกรรมดำเนินงาน กิจกรรมลงทุน
และกิจกรรมจัดหาเงิน ณ สิ้นงวดบัญชี และแสดงเงินสดและรายการเทียบเท่าคงเหลือสิ้นงวด ณ
วันที่ 31 ธันวาคม 2552 เงินสดและรายการเทียบเท่าคงเหลือ มีจำนวน 5,855 ล้านบาท
เพิ่มขึ้นจากสิ้นปี 2551 ทั้งสิ้น 876 ล้านบาท
ซึ่งมีรายละเอียดของแหล่งที่มาและแหล่งที่ใช้ไปของเงินดังต่อไปนี้

- เงินสดสุทธิที่ได้มาจากกิจกรรมดำเนินงาน จำนวน 4,165 ล้านบาท
มาจากเงินสดที่ได้มาจากการดำเนินงาน 5,211 ล้านบาท ในขณะที่จ่ายภาษีเงินได้นิติบุคคล 653
ล้านบาท และเงินสดใช้ไปในเงินทุนหมุนเวียน 393 ล้านบาท

- เงินสดสุทธิที่ได้มาจากกิจกรรมลงทุน จำนวน 508 ล้านบาท
ส่วนใหญ่มาจากเงินปันผลจากกิจการร่วมค้า จำนวน 3,563 ล้านบาท และเงินปันผลจากอีสท์
วอเตอร์ 109 ล้านบาท ในขณะที่มีการลงทุนในกิจการร่วมค้า จำนวน 2,549 ล้านบาท
และลงทุนในเงินลงทุนระยะสั้น จำนวน 556 ล้านบาท

- เงินสดสุทธิที่ใช้ไปในกิจกรรมจัดหาเงิน จำนวน 3,797 ล้านบาท
เกิดจากการจ่ายเงินปันผลให้แก่ผู้ถือหุ้นจำนวน 2,708 ล้านบาท
และการชำระคืนเงินต้นและดอกเบี้ยของหุ้นกู้และเงินกู้ของ เอ็กโก บฟข. เอ็กโก โคเจน และ
ร้อยเอ็ด กรีน รวมทั้งสิ้น 5,088 ล้านบาท ในขณะที่ได้เบิกเงินกู้ยืมระยะยาว จำนวน 4,000
ล้านบาท

ปี 2552 เอ็กโก มีอัตราส่วนสภาพคล่อง (Liquidity Ratio) ที่สำคัญ ดังนี้

- อัตราส่วนสภาพคล่อง (Current Ratio) อยู่ที่ 8.30 เท่า เทียบกับสิ้นปี 2551 ซึ่งเท่ากับ
2.58 เท่า

- อัตราส่วนสภาพคล่องหมุนเร็ว (Quick Ratio) อยู่ที่ 4.35 เท่า เทียบกับสิ้นปี 2551
ซึ่งเท่ากับ 1.34 เท่า

สาเหตุที่อัตราส่วนทั้งสองของปี 2552 สูงกว่าปี 2551 เป็นผลมาจากการชำระคืนเงินกู้ยืมระยะสั้น
จำนวน 3,500 ล้านบาท

12.3 ค่าตอบแทนของผู้สอบบัญชี

12.3.1 ค่าตอบแทนจากการสอบบัญชี (Audit fee)

เอ็กโกและบริษัทย่อยจ่ายค่าตอบแทนการสอบบัญชี
ให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมามีจำนวนเงินรวม 3,470,000 บาท
ประกอบด้วย ค่าสอบบัญชีของบริษัท จำนวน 1,280,000 บาท
และค่าสอบบัญชีของบริษัทย่อยที่แต่ละบริษัทย่อยรับภาระเอง 2,190,000 บาท ทั้งนี้
เอ็กโกและบริษัทย่อยมิได้จ่ายค่าตอบแทนการสอบบัญชีให้แก่ ผู้สอบบัญชี
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมา

12.3.2 ค่าบริการอื่น (Non-Audit fee)

บริษัทและบริษัทย่อยจ่ายค่าตอบแทนของงานบริการอื่น ให้แก่

1. สำนักงานสอบบัญชีที่ผู้สอบบัญชีสังกัด ในรอบปีบัญชีที่ผ่านมามีค่าบริการอื่นที่บริษัทย่อยจ่ายให้แก่
สำนักงานสอบบัญชีที่ผู้สอบบัญชีสังกัด จำนวนเงิน 46,000 บาท
ซึ่งเป็นค่าบริการตรวจสอบเพื่อวัตถุประสงค์เฉพาะ
และค่าบริการอื่นที่เอ็กโกและบริษัทย่อยจะต้องจ่ายในอนาคตให้แก่สำนักงานสอบบัญชีที่ผู้สอบบัญชีสังกัดอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมามีจำนวนเงินรวม
1,850,000 บาท ซึ่งเป็นค่าที่ปรึกษาด้านมาตรฐานบัญชีระหว่างประเทศ

2. กิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีค่าบริการอื่นที่เอ็กโกและบริษัทย่อยได้จ่ายให้แก่
กิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด จำนวนเงิน 8,103,822 บาท
ซึ่งเป็นค่าบริการตรวจสอบเพื่อวัตถุประสงค์เฉพาะและค่าที่ปรึกษาด้านบริหารความเสี่ยง
ทั้งนี้ไม่มีค่าบริการอื่นที่บริษัทและบริษัทย่อยต้องจ่ายในอนาคตให้แก่กิจการที่เกี่ยวข้องกับสำนักงานสอบบัญชีที่ผู้สอบบัญชีสังกัด
อันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา

ทั้งนี้
การจ้างสำนักงานสอบบัญชีและกิจการที่เกี่ยวข้องกับสำนักงานสอบบัญชีที่ผู้สอบบัญชีสังกัดให้บริการอื่นนอกเหนือจากงานสอบบัญชี
ฝ่ายบริหารได้รายงานต่อคณะกรรมการตรวจสอบว่า ไม่ก่อให้เกิดการขัดกันในด้านผลประโยชน์
(Conflict of Interest) และไม่มีการตรวจสอบงานของตัวเอง
ซึ่งจะไม่ทำให้ผู้สอบบัญชีขาดความเป็นอิสระ และขาดความเป็นกลางในการปฏิบัติงานสอบบัญชี

[1] บริษัทย่อย ได้แก่ บฟร. บฟข. เอ็กโก โคเจน ร้อยเอ็ด กรีน เอสโก และ เอ็กคอมธารา

ส่วนได้เสียในกิจการร่วมค้า ได้แก่ บีแอลซีพี จีพีจี จีซีซี เอ็นเคซีซี เอสซีซี จีวายจี โคแนล
เอ็นทีพีซี เคซอน และ เอ็นอีดี

[2] ที่มา: กฟผ.

[3] กำไรก่อน FX ที่แสดงในที่นี้แตกต่างจากกำไรก่อน FX ที่คำนวณได้จากงบการเงินรวม
เนื่องจากรายการกำไร(ขาดทุน)จากอัตราแลกเปลี่ยนในงบการเงินรวมมาจาก FX ของ เอ็กโก
และบริษัทย่อย ส่วน FX ของกิจการร่วมค้า
จะแสดงรวมอยู่ในรายการส่วนแบ่งกำไร(ขาดทุน)ในส่วนได้เสียในกิจการร่วมค้า